Elisabeth Arnold (RV), 1999-03-04:
Forespørgslen, som Kristeligt Folkeparti har stillet i dag, retter sig i virkeligheden mod hele spektret af interessenter i prostitution: de prostituerede, de potentielle prostituerede, kunderne, bordelindehaverne, alfonserne, boligudlejerne, annoncørerne og dem, der i øvrigt tjener på prostitution, kort sagt både erhvervets eller professionens udøvere, dem, der betaler for det, og bagmændene, som styrer det hele.
Jeg synes, det er godt, at alle disse forskellige aktører i prostitutionen er nævnt her, og jeg er lidt ked af, at selve debatten næsten udelukkende har handlet om, hvordan vi hjælper de prostituerede og de potentielle prostituerede, og hvordan vi får ram på bagmændene.
Der er jo hele den del af det, der hedder kunderne.
Hvis der ikke var kunder, var der heller ikke prostitution.
Kristeligt Folkepartis ordfører bad også om at få en en bred debat, hvor der ikke var nogen floskler, og jeg vil prøve at undgå flosklerne.
Den ordfører fra CD, som lige har været oppe, var jo lidt inde på, at der er en god portion hykleri i vores betragtning af prostitution.
På den ene side slæber vi rundt på nogle traditioner om skam over familien, om skændsel, social udstødning, moralske pegefingre, begreber om sygdom, smitte med farlige sygdomme osv., kort sagt en stor, fordømmende holdning til de prostituerede.
På den anden side er der jo også i vores egen civilisation en lang, lang række eksempler på romaner, litteratur, operaer, operetter, film osv., som idylliserer, og som fascinerer begrebet prostitution.
Nyfigenhed blandet
med forargelse
har jo altid været en god cocktail, det er simpelt hen godt stof, og derfor synes jeg, vi må erkende, at vi slæber rundt på en bagage i vores civilisation, som blander fascination, nyfigenhed med begreberne om social udstødning, skam og skændsel.
Der er godt med dobbeltmoral og hykleri i den bagage, vi slæber rundt med, og det synes jeg ikke vi skal fortie.
Jeg synes, det var udmærkede svar, både justitsministeren og socialministeren kom med angående disse problemer, men det er selvfølgelig et valg at sige, at vi koncentrerer os udelukkende om kriminalitetsbekæmpelsen, og vi koncentrerer os udelukkende om den sociale indsats over for dem, der er kommet ud i prostitution.
Jeg mener faktisk, vi har taget et skridt i dag, når vi har vedtaget lovforslag nr. L 43, som i hvert fald ophæver en del af den dobbeltmoral, vi hidtil har haft på området.
Det har jo været ulideligt, at vi i årtier har haft et erhverv, som var ulovligt, men som der overhovedet ikke blevet skredet ind over for, når man konstaterede personer, som levede af dette erhverv.
Det Radikale Venstre vil stå ved den tilslutning til lovforslag nr. L 43, hvorved vi har afkriminaliseret prostitution, og vi er også glade for, at der er et stort flertal for det i Folketinget.
Til gengæld skal vi støtte de unge, de svage, de afhængige, så de kan undgå at hænge fast i miljøet, helst undgå at komme ind i det overhovedet, og vi skal i hvert fald hjælpe dem til at komme ud af det igen.
En særlig indsats ønsker vi, der skal gøres mod den trafik med udenlandske kvinder, som bliver lokket til landet under falske forudsætninger, en hjælp uden fordømmelse og en hjælp, der også gerne tager hensyn til, at vi hjælper med opklaring af bagmændene, f.eks. ved vidnebeskyttelse eller særlige foranstaltninger for de kvinder, der ikke tør vidne, fordi de bliver straffet for at afsløre deres bagmænd.
Det er en utålelig situation, vi er kommet i, og vi må hjælpe disse kvinder, også for vi kan få optrevlet de ligaer, der står bag.
Det Radikale Venstre støtter naturligvis det forslag til vedtagelse, vi selv har været med til at fremsætte, men jeg lægger vægt på at sige, at noget af det allervigtigste er det, der står i den første del af vedtagelsen, som netop handler om det frivillige sociale arbejde, som har været meget vigtigt på dette område.
Der er ingen tvivl om, at de kommunale sociale myndigheder måske ikke altid har lettest ved at få de prostituerede i tale.
De prostituerede har måske ikke altid den største tillid til, at de vil blive behandlet diskret, ordentligt, anstændigt af det sociale personale, og derfor er det vigtigt, at der er nogle frivillige organisationer, der enten kan virke som direkte kontaktorganisationer til de prostituerede, eller kan virke som sluser, som det hedder, som meddelere, hjælpere til at få formidlet kontakten mellem de prostituerede og de sociale myndigheder.
På den baggrund skal Det Radikale Venstre anbefale forslaget til vedtagelse.